CELEX: 32019D2244
Language: sl
Date: 2019-12-16 00:00:00
Title: Izvedbeni sklep Sveta (EU) 2019/2244 z dne 16. decembra 2019 o dovoljenju Španiji in Franciji, da uporabita posebni ukrep, ki odstopa od člena 5 Direktive 2006/112/ES o skupnem sistemu davka na dodano vrednost

30.12.2019   
               
               
                  SL
               
               
                  Uradni list Evropske unije
               
               
                  L 336/281
               
            
         IZVEDBENI SKLEP SVETA (EU) 2019/2244
         z dne 16. decembra 2019
         o dovoljenju Španiji in Franciji, da uporabita posebni ukrep, ki odstopa od člena 5 Direktive 2006/112/ES o skupnem sistemu davka na dodano vrednost
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) in zlasti člena 395(1) Direktive,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Francija in Španija sta z dopisoma, ki ju je Komisija evidentirala 23. maja 2019 oziroma 17. junija 2019, zaprosili za dovoljenje za uvedbo posebnega ukrepa, ki odstopa od člena 5 Direktive 2006/112/ES, v zvezi z izgradnjo elektroenergetske medsebojne povezave med krajem Gatica v Španiji in krajem Cubnezais v Franciji (v nadaljnjem besedilu: posebni ukrep).
                  
               
                     (2)
                  
                  
                     Na podlagi drugega pododstavka člena 395(2) Direktive 2006/112/ES je Komisija z dopisoma z dne 10. septembra 2019 drugim državam članicam posredovala zahtevi Španije in Francije. Komisija je z dopisoma z dne 11. septembra 2019 uradno obvestila Španijo in Francijo, da ima vse informacije, za katere meni, da so potrebne za presojo zahtev.
                  
               
                     (3)
                  
                  
                     Nacionalna regulativna organa trga električne energije v Španiji in Franciji, tj. Comisión Nacional de los Mercados y la Competencia oziroma Commission de Régulation de l’Énergie, sta 22. septembra 2017 podpisala sporazum o financiranju elektroenergetske medsebojne povezave med Španijo in Francijo preko Biskajskega zaliva. Izgradnja te medsebojne povezave je bila zaupana operaterjem prenosnih sistemov električne energije v Španiji in Franciji, tj. Red Eléctrica de España oziroma Réseau de transport d’Electricité. Ta sporazum določa, da se stroški projekta pokrijejo v enakih deležih: 50 % stroškov krije Španija, 50 % pa Francija.
                  
               
                     (4)
                  
                  
                     Za namene dobavljanja blaga in opravljanja storitev ter pridobitve blaga v Skupnosti in uvoza blaga, potrebnega za izgradnjo, se na podlagi posebnega ukrepa šteje, da se elektroenergetska medsebojna povezava med krajem Gatica v Španiji in krajem Cubnezais v Franciji nahaja 50 % v Španiji, 50 % pa v Franciji, .
                  
               
                     (5)
                  
                  
                     Brez tega posebnega ukrepa bi bilo treba v skladu z načelom teritorialnosti za vsako dobavo preveriti, ali je kraj obdavčitve v Španiji ali Franciji.
                  
               
                     (6)
                  
                  
                     Na podlagi informacij, ki sta jih predložili Španija in Francija, bo posebni ukrep poenostavil postopek pobiranja DDV, učinek na skupni znesek davčnih prihodkov Španije in Francije, zbranih na ravni končne potrošnje, pa bo zanemarljiv. Zato je primerno, da se Španiji in Franciji dovoli, da uporabita posebni ukrep
                  
               
                     (7)
                  
                  
                     To odstopanje ne bo imelo vpliva na lastna sredstva Unije, pridobljena od DDV –
                  
               SPREJEL NASLEDNJI SKLEP:
         
            Člen 1
            Z odstopanjem od člena 5 Direktive 2006/112/ES se Španiji in Franciji dovoli, da za namene dobavljanja blaga in opravljanja storitev ter nakupa blaga v Skupnosti in uvoza blaga, potrebnega za izgradnjo, obravnavata elektroenergetsko medsebojno povezavo med krajem Gatica v Španiji in krajem Cubnezais v Franciji, kot da se 50 % navedene medsebojne povezave nahaja na ozemlju Španije, 50 % pa na ozemlju Francije.
         
         
            Člen 2
            Ta sklep začne učinkovati z dnem uradne obvestitve.
         
         
            Člen 3
            Ta sklep je naslovljen na Kraljevino Španijo in Francosko republiko.
         
         
            V Bruslju, 16. decembra 2019
            
               
                  Za Svet
               
               
                  Predsednik
               
               J. LEPPÄ
            
         
         
            (1)  UL L 347, 11.12.2006, str. 1.